CELEX: 32021D1361
Language: lv
Date: 2021-06-30 00:00:00
Title: Komisijas Lēmums (ES) 2021/1361 (2021. gada 30. jūnijs), ar ko Grieķijai atļauj piemērot Eiropas Parlamenta un Padomes Regulas (ES) 2021/267 10. pantā norādītā laikposma pagarinājumu (izziņots ar dokumenta numuru C(2021) 4650) (Autentisks ir tikai teksts angļu valodā)

16.8.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 293/17
               
            
         KOMISIJAS LĒMUMS (ES) 2021/1361
         (2021. gada 30. jūnijs),
         ar ko Grieķijai atļauj piemērot Eiropas Parlamenta un Padomes Regulas (ES) 2021/267 10. pantā norādītā laikposma pagarinājumu
         
            
               (izziņots ar dokumenta numuru C(2021) 4650)
            
         
         (Autentisks ir tikai teksts angļu valodā)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) 2021/267 (2021. gada 16. februāris), ar ko nosaka īpašus un pagaidu pasākumus saistībā ar Covid-19 krīzes noturību attiecībā uz dažu sertifikātu, apliecību, licenču un atļauju atjaunošanu vai pagarināšanu, dažu periodisku pārbaužu un periodisku mācību atlikšanu dažās transporta tiesību aktu jomās un dažu Regulā (ES) 2020/698 (1) minēto laikposmu pagarināšanu, un jo īpaši tās 10. panta 4. punktu,
         tā kā:
         
                     (1)
                  
                  
                     Ar Regulas (ES) 2021/267 10. panta 1. punktu pagarina Eiropas Parlamenta un Padomes Direktīvas 2004/49/EK (2) 10. panta 5. punktā noteiktos drošības sertifikātu atjaunošanas termiņus, kas saskaņā ar minēto noteikumu citādi būtu beigušies vai citādi beigtos laikā starp 2020. gada 1. septembri un 2021. gada 30. jūniju.
                  
               
                     (2)
                  
                  
                     Grieķija 2021. gada 26. maija vēstulē iesniedza pamatotu lūgumu atļaut piemērot Regulas (ES) 2021/267 10. panta 1. punktā noteikto viena mēneša pagarinājumu laikposmam no 2020. gada 1. septembra līdz 2021. gada 30. jūnijam. Grieķija 2021. gada 8. un 17. jūnijā sniedza papildu informāciju, lai pamatotu savu pieprasījumu.
                  
               
                     (3)
                  
                  
                     Saskaņā ar Grieķijas sniegto informāciju Direktīvas 2004/49/EK 10. panta 5. punktā minēto drošības sertifikātu atjaunošana, iespējams, joprojām nebūs izpildāma pēc 2021. gada 30. jūnija, ņemot vērā pasākumus, kurus valsts veikusi, lai novērstu vai ierobežotu Covid-19 izplatību.
                  
               
                     (4)
                  
                  
                     Papildus citiem pasākumiem Grieķija kopš 2020. gada 7. novembra ir noteikusi obligātu personāla tāldarbu, nepārsniedzot 50 %, pasākumus neaizsargāto grupu aizsardzībai un pienākumu izolēt personas, kuras ir bijušas slimas vai kontaktā ar personu, kam apstiprināta inficēšanās ar Covid-19.
                  
               
                     (5)
                  
                  
                     Grieķija uzskata, ka šie pasākumi ir radījuši vairākas grūtības un kavējumus, jo īpaši Grieķijas kompetentajai drošības sertifikācijas iestādei, kuras uzdevumus veic Dzelzceļa regulatīvā iestāde (“RAS”). Šīs administratīvās iestādes darbību, kurā, pēc Grieķijas domām, jau bija nepietiekams skaits darbinieku personāla atlases pasākumu dēļ, būtiski apgrūtināja valsts pasākumi attiecībā uz obligāto tāldarbu, kas ierobežoja tās personāla piekļuvi attiecīgajām administratīvajām lietām un paplašināja attiecīgo lietu administratīvās izskatīšanas laiku.
                  
               
                     (6)
                  
                  
                     Turklāt, lai pārietu pie vienoto drošības sertifikātu atjaunošanas, drošības sertifikācijas iestādei ir jāveic tādas procedūras kā pārbaudes uz vietas, lai nodrošinātu dzelzceļa pārvadājumu uzņēmuma piedāvāto procedūru efektivitāti un to, ka tiek novērtētas šiem dzelzceļa pārvadājumu uzņēmumiem ieteiktās izmaiņas. Iepriekš minētie pasākumi, kuru mērķis ir ierobežot Covid-19 izplatību, apgrūtina šo pārbaužu uz vietas veikšanu.
                  
               
                     (7)
                  
                  
                     Turklāt pieprasījums atjaunot vienu īpašu drošības sertifikātu, kuru drošības sertifikācijas iestāde pašlaik analizē, tika iesniegts neilgi pirms tā derīguma termiņa beigām. Grieķija uzskata – kaut arī kompetentā sertifikācijas iestāde ir darījusi visu iespējamo, lai izpildītu savas saistības piemērojamajos termiņos, tai nav iespējams veikt nepieciešamās procedūras drošības sertifikāta atjaunošanai pirms tā derīguma termiņa beigām, ņemot vērā iepriekš minētās grūtības, ko rada pasākumi, kas pieņemti Covid-19 izplatības ierobežošanai.
                  
               
                     (8)
                  
                  
                     Pieprasītais viena mēneša termiņa pagarinājums attiecas tikai uz to, kas vajadzīgs, lai drošības sertifikācijas iestāde varētu veikt nepieciešamās administratīvās formalitātes attiecīgā drošības sertifikāta atjaunošanai.
                  
               
                     (9)
                  
                  
                     Saskaņā ar Grieķijas sniegto informāciju dzelzceļa pārvadājumu uzņēmuma, kas pieteicās uz minētā drošības sertifikāta atjaunošanu, jaunākie drošības pārskati liecina, ka dzelzceļa infrastruktūras posma daļā, kurā šis uzņēmums darbojas, nav reģistrēts neviens incidents, izņemot pašnāvības mēģinājumu 2019. gadā. Turklāt drošības sertifikācijas iestāde nav novērojusi nekādus riskus vai neatbilstības gadījumus pārbaudēs un uzraudzības darbībās, kas veiktas kopš drošības sertifikāta izsniegšanas. Šo iemeslu dēļ un ņemot vērā, ka Grieķijas pieprasītais pagarinājums ir tikai viens mēnesis laikposmam no 2020. gada 1. septembra līdz 2021. gada 30. jūnijam, kā noteikts Regulas (ES) 2021/267 10. panta 1. punktā, pieprasītajam pagarinājumam nevajadzētu radīt nesamērīgus riskus transporta drošuma un drošības ziņā.
                  
               
                     (10)
                  
                  
                     Tāpēc Grieķijai vajadzētu atļaut laikposmā no 2020. gada 1. septembra līdz 2021. gada 30. jūnijam piemērot Regulas (ES) 2021/267 10. panta 1. punktā minētā laikposma viena mēnešu pagarinājumu.
                  
               
                     (11)
                  
                  
                     Grieķija ir piekritusi, ka šo lēmumu pieņem un paziņo angļu valodā,
                  
               IR PIEŅĒMUSI ŠO LĒMUMU.
         
            1. pants
            Grieķijai ir atļauts laikposmā no 2020. gada 1. septembra līdz 2021. gada 30. jūnijam piemērot Regulas (ES) 2021/267 10. panta 1. punktā minētā laikposma viena mēnešu pagarinājumu.
         
         
            2. pants
            Šis lēmums ir adresēts Grieķijas Republikai.
         
         
            Briselē, 2021. gada 30. jūnijā
            
               
                  Komisijas vārdā –
               
               
                  Komisijas locekle
               
               Adina-Ioana VĂLEAN
            
         
         
            (1)  OV L 60, 22.2.2021., 1. lpp.
         
         
            (2)  Eiropas Parlamenta un Padomes Direktīva 2004/49/EK (2004. gada 29. aprīlis) par drošību Kopienas dzelzceļos, un par Padomes Direktīvas 95/18/EK par dzelzceļa pārvadājumu uzņēmumu licencēšanu un Direktīvas 2001/14/EK par dzelzceļa infrastruktūras jaudas sadali un maksas iekasēšanu par dzelzceļa infrastruktūras izmantošanu un drošības sertifikāciju grozījumiem (Dzelzceļu drošības direktīva) (OV L 164, 30.4.2004., 44. lpp.).